En 26-årig fra Frederikshavn gik mandag aften amok og truede sine naboer med en kniv - samtidig ville han sprænge en gasflaske, han havde i sin lejlighed. Optrinnet foregik kort før klokken 22 i et lejlighedskompleks i Vejlegade i Frederikshavn. - Han truede med at ville sætte ild til det hele ved at sprænge flasken i luften, fortæller vagthavende ved Nordjyllands Politi, Jesper Sørensen. Da en patrulje fra Nordjyllands Politi kom frem til adressen, fandt de en tændt gasflaske, de dog hurtigt fik slukket for. Men inden da blev alle beboerne i etageejendommen og den tilstødende ejendom evakueret, mens lejligheden blev ventileret for gas. Varetægtsfængslet i fire uger Trods det voldsomme optrin og truslerne blev den 26-årige anholdt uden dramatik. Tirsdag blev den 26-årige fremstillet i et grundlovsforhør ved Retten i Hjørring. Her valgte dommeren at varetægtsfængsle ham i fire uger i surrogat på en psykiatrisk afdeling. Det skriver Kanal Frederikshavn. Han er sigtet for trusler på livet og for at udsætte andre for fare.

Opsummering:
Alle beboerne i to opgange blev mandag aften evakueret, da en ung mand fra lokalområdet åbnede for en gasflaske i sin lejlighed. Han er nu blevet surrogatfængslet på en psykiatrisk afdeling.